Cabugao, Ilocos Sur (Disiembre 6, 2011) – Umabot iti 120 a Boys Scouts iti Grade 4,5, ken 6 manipud iti 23 a pageskuelaan-elementaria ti ili a Cabugao a tinarabay ti 17 nga Scouters malaksid iti delegasion ti tallo kadagiti pageskuelaan sekundaria ti ili a Cabugao a nagatendar iti 30th BSP-Ilocos Sur Council Jamborette a naangay iti Camp Germelina Singson Goulart, Brgy. Nansuagao, Caoayan, Ilocos Sur a nangrugi iti Disiembre 1 ken nagpatingga iti Disiembre 4, 2011.
Iti Disiembre 2, 2011, nagturong ti pannakabagi ti Website Cabugao iti Jamboree Site. Nupay nalulem ti tangatang, naregget dagiti opisiales ti Scout iti nadumaduma nga ili a nangiwardas kadagiti aktibidadesda ken mapagsasalipan nga ay-ayam iti nalawa a pannakasentro ti Jamboree Site.
Nupay nasulinek ti disso ti Jamboree Area ti Barangay Nansuagao, nalaka a masurotan ti kongkreto a kalsada ken adda pagsurotan a paskin apaman a makastrekka iti Arko ti ili a Caoayan. Nupay naipatto-pattok ti kamkamaisan, nadappatan ti tent ti nalawa a kapanagan ti Barangay Nansuagao. Iti sungadan ti Jamboree Site, alerto dagiti mangiturturong ti linak ken talna a kapolisan ken mangtimon kadagiti sumrek-rummuar a lugan. Nakabantay met dagiti grupo ti Medic ken Red Cross iti asideg ti Police Outpost. Sistematiko ti pannakaurnos dagiti motor ken behikulo iti ruar ti inaladan.
Iti uneg, maaramid latta ti panagyaw-awag dagiti maseknan nga Scouters a mangasikaso kadagiti nakaeskediul nga aktibidades ti aldaw. Adda naaramid a pannakaentablado iti amianan ti sumrekan. Adda naituding nga ar-aramiden dagiti Scouts kadagiti tent. Adda aglutluto, agisimsimpa, ken mapan agsakdo ti pagsareb ken mainum iti nakapaksol a water mobile truck nga indestino da Congressman Ryan Luis V. Singson ken Gov. Chavit Singson iti uneg ti Jamboree Site.
“Padas dagitoy dagiti ubbing ken agtutubo a narigat a mapunas ti lagipda. Addanto met masarsaritada kadagiti kaputotanda gapu iti kina-scoutda,” kuna ti maysa nga Scouter a nakapatangmi. “Sabali a sam-it ti padas iti namayengmeng ken natalna a lugar. Maiduma ti gubuayenna iti kaaduan a padas iti sibay ti karayan, baybay ken sakaanan ti bantay a pag-Jamboree-an!”
“Marikna ti nangatngato a pateg ti panagtutunos ken panagalibtak no addaka iti sabali a lugar,” imbatad ni Mr. Francis A. de la Cruz, Cabugao District BSP Coordinator.
Nagaassideg ken dandani nagdidippit ti nagkampuan dagiti taga-Cabugao.
Akinsango ti kampo dagiti delegasion ti sekundaria kas iti Cabugao Institute, Cabugao NHS ken Lipit NHS. Saan a nakadar-ay ti Pug-os NHS ken Sisim NHS.
NAYETNAG A MASUROT NGA URNOS TI MAARAMID
Sinaguday ti Council Memo No. 4 Series 2011 da Vice Gov. DV Savellano, BSP Council Chairman, Dr. Marino S. Baytec, CSEE, Schools Division Superintendent ken Council Scouting Commissioner ken Dr. Gil P. Savellano, OIC-Council Scout Executive, ti nakagrupoan ti tunggal ili a Sub-camp:
Dagiti sekundaria (pribado ken publiko) a pageskuelaan a nakipaset iti Jamboree ket makiragupda iti Distrito/Munisipalidad/Siudad a makasakup kadakuada ket agyanda iti makinsango a parte ti Kampoda. Mailasin ti nagyanan ti Kampo ti Host District tapno nasayud ti pannakaasikaso ti mobilisasion ken komunikasion.
Nasupapakan met ti bannog ti BSP-Cabugao ta inyawidna dagiti Major Awards a kas Best Uniformed Contingent (Premio: P2,500); Biggest Contingent-Trophy; ken 2nd Place ti Scouting Quiz, segun ken ni BSP District Coordinator Francis A. de la Cruz iti panangidanonna iti Munisipio ti padamagna ken panagyamanda iti LGU-Cabugao babaen ti panangidaulo ni Mayor Edgardo “Ediboy” S. Cobangbang, Jr., Honorary Chairman, Municipal Scouting Committee, iti naan-anay a suporta ken panangkibinda iti delegasion ti Cabugao a nagatendar ti Provincial Jamboree. # (Insurat ken rinetrato ni JOED S. SAJONIA)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn